 एह्‌दे च कोई दऊं राऽ आह्‌ली गल्ल नेईं ऐ जे बक्ख-बक्ख स्तरें उप्पर अनदिक्खी ते फर्कोफर्की दी भावन गी उच्च स्तर दी केंद्रीय प्रणाली खलाफ शासन इच विकेंद्रीकरण प्रणाली लागू करियै गै दूर कीता जाई सकदा ऐ।  इक्कलै इयै प्रणाली लोकें इच राज्य दे मामलें इच जनता दी समान रूपै दी हिस्सेदाई दी भावना जागृत करी सकदी ऐ ते जम्मू कश्मीर जनेह बहुभाशी, बहुखित्तिय, बहु जातीय ते बहुधार्मक चरित्र जनेह राज्य इच नेहा होना गै चाहिदा।  जेल्लै तोड़ी शासन इच फैडरल सिस्टम लागू नेईं होंदा इयै तरीका स्हेई रौह्‌ग।  तानाशाही परैंत सत्ता जियां गै जनप्रतिनिधियें दे हत्थें इच आई तदुआं थमां इस गल्लै दी लोड़ मसूस कीती जा करदी ऐ।  हालांके नेकां नेह विकेंद्रीयकरण गैंह् लेई प्रतिबद्ध ऐ, इत्थै तोड़ी जे इस समस्या मूजब गै राज्य विधानसभा दी ड्राफटिंग कमेटी तोड़ी इस बजह कन्नै बंद होई गेई ही, बदकिस्मती कन्नै जिनै संविधान बनया उनें शासन लेई संघीय नेईं बलके यूनिटेरी प्रणाली अपनाई।  जेह्‌के सत्ता इच हैन उनें संकुचित बचार बमर्श थमां प्रेरित करियै उंदे दमाकै इच सत्ता रखने दी गल्ल पाई गेई ऐ।  शेख अब्दुल्ला पास्सेआ आयोजित लोकसम्मेलन इच बी इस गल्ल गी स्वीकार कीता गेआ हा जे राज्य दी इकजुट्टता ते हर खेतर गी न्यांऽ देने लेई संघीय प्रणाली दा होना जरूरी ऐ।  ओह्दे इच जम्मू कश्मीर लेई पंज सूत्रीय स्आइइफन बी तेआर कीता गेआ।  पर 1957 इच सत्ता इच परतोंदे होई शेख ते नेकां अपने बादे गी पूरा करना भुल्ली गे ते उनें उक्त योजना दे तैह्‌त विकेन्द्रीयकरण गी लागू करने दी बजाया ढिल्ले तरीके अपनाने शुरू करी दित्ते।  शेख अगुआई आह्‌ली नेकां पास्सेआ स्थापित ते बलराज पूरी दीप्रमुखता आह्ली प्रांतीय स्वायत्ता समिति गै शासन लेई विकेन्द्रीयकरण प्रणाली दी रपोट लेइयै सामनै आई ही।  इनै स्वायत्ता गी खित्तें, जिलें ते ब्लाकें ते पंचायतें तोड़ी च लागू करने दी गल्ल गलायी ही। 